උසස් වීම් සහ දීමනා ඇතුලු ඉල්ලීම් කිහිපයක් මුල් කර ගනිමින් හෙද වෘත්තීය සමිති 3 ක් ඊයේ ආරම්භ කළ වෘත්තීය ක්‍රියාමාර්ගය අද දිනයේත් ක්‍රියාත්මකයි.මේ හේතුවෙන් රෝහල් රැසක කටයුතු ඊයේ අඩාල වී තිබුණා.කොරෝනා ප්‍රතිකාර සිදුකරන සහ අත්‍යාවශ්‍ය රෝහල් කිහිපයක හැර කොළඹ ජාතික රෝහල ඇතුළු රෝහල් රැසක මෙම වර්ජනය ක්‍රියාත්මක කරන බව පැවසුවත් කොරෝනා ප්‍රතිකාර රෝහල් තුළද වර්ජනය ක්‍රියාත්මක වූ බව වාර්තා වුණා.ප්‍රවාහන හා අතුරු දීමනා රුපියල් 15,000 ක මුදල ලබාදීම, නිල ඇඳුම් දීමනා වැඩි කිරීම, හෙද ව්‍යවස්ථාව සංශෝධනය කිරීම, වසර පහෙන් පහට සිදුවන උසස්වීම් ලබාදීම ඇතුළු ඉල්ලීම් 09 ක් මුල් කරගෙන ඔවුන් මෙම වෘත්තිය ක්‍රියාමාර්ගය ආරම්භ කරනු ලැබුවා.රජයේ හෙද නිලධාරින්ගේ සංගමය, සමස්ත ලංකා හෙද සංගමය සහ රාජ්‍ය සේවා එක්සත් හෙද සංගමය මෙම වර්ජනයට එක්ව සිටිනවා.කෙසේ වෙතත්, හදිසි හා අත්‍යවශ්‍ය සේවා අඛන්ඩව පවත්වාගෙන යාමට වෘත්තීය සමිති තීරණය කර තිබෙනවා.මේ අතර, මෙම වෘත්තීය ක්‍රියාමාර්ගයට රජයේ වෛද්‍ය නිලධාරින්ගේ සංගමය සිය විරෝධය පළ කර තිබෙනවා.